Development of methods for estimating demand changes in urban transport systems due to changes in network characteristics
Authors: Πνευματικού Αναστασία 
Published: September 2021

Η διδακτορική διατριβή διερευνά και αποτιμά τη μεταβολή στη χρήση μέσων σταθερής τροχιάς ως αποτέλεσμα διακοπών στη λειτουργίας τους. Η διερεύνηση αυτή παρουσιάζει σημαντικό ενδιαφέρον καθότι τα Συστήματα Μετρό αποτελούν τον ιστό κάθε μεταφορικού συστήματος αστικών συγκοινωνιών και κάθε διακοπή στη λειτουργία τους η οποία μπορεί να προκύπτει από διάφορους παράγοντες ενδέχεται να επηρεάσει σημαντικά εκατομμύρια επιβάτες αλλά και τη ζωή στην πόλη. Παρά το προφανές ενδιαφέρον στην αποτίμηση της επίπτωσης των διακοπών λειτουργίας των δικτύων Μετρό, το θέμα δεν έχει διερευνηθεί στη διεθνή βιβλιογραφία επαρκώς, πιθανόν λόγω της δυσκολίας στη συλλογή στοιχείων και τη σύνθετη μοντελοποίηση του φαινομένου. Για την ανάλυση του φαινομένου συλλέχθηκαν στοιχεία που αφορούν στους εναλλακτικούς τρόπους μετακίνησης χρηστών κατά τη διάρκεια διακοπής στη λειτουργία για 3 κατηγορίες μετακινούμενων. Οι χρήστες χωρίστηκαν σε 3 κατηγορίες: α) χρήστες που παρέμειναν στο δίκτυο Μετρό κατά τη διακοπή, β) χρήστες που υιοθέτησαν εναλλακτικά μέσα κατά τη διάρκεια της διακοπής και τέλος γ) χρήστες που υιοθέτησαν κάποιο εναλλακτικό μέσο κατά τη διάρκεια της διακοπής, αλλά συνέχισαν και μετά την αποκατάσταση της λειτουργίας του δικτύου Μετρό. Διερευνάται η επίδραση χαρακτηριστικών μετακίνησης, χαρακτηριστικών ταξιδιού και κοινωνικο-οικονομικών χαρακτηριστικών στη συμπεριφορά των μετακινούμενων κατά τη διάρκεια μιας διακοπής λειτουργίας Μετρό, χρησιμοποιώντας στρατηγικές αποκαλυπτόμενης και δεδηλωμένης προτίμησης για την ανάλυση των προτιμήσεων των χρηστών. Η ανάλυση των στοιχείων έγινε με μοντέλα Multinomial Logit, Multinomial Probit, Heteroskedastic Extreme Value και προέκυψαν οι σημαντικότερες μεταβλητές επιρροής που επιδρούν θετικά ή αρνητικά στη χρήση ενός μεταφορικού μέσου σε περιπτώσεις διακοπών στη λειτουργία των δικτύων Μετρό, για κάθε κατηγορία χρηστών και για κάθε μέθοδο συλλογής ερωτηματολογίων που χρησιμοποιήθηκε. Ανάμεσα στα κύρια ζητήματα που αναλύθηκαν είναι η συνδυαστική ανάλυση στοιχείων δεδηλωμένης και αποκαλυπτόμενης προτίμησης με την ανάπτυξη μοντέλων Nested Logit προκειμένου να ενισχυθούν οι δύο πηγές στοιχείων. Προσδιορίστηκαν οι ελαστικότητες για κάθε επίπεδο εξυπηρέτησης των μεταβλητών που περιγράφουν τα εναλλακτικά μέσα μεταφοράς στο πείραμα της δεδηλωμένης κατά τη διάρκεια μιας διακοπής σε ένα δίκτυο Μετρό. Από τα αποτελέσματα της έρευνας αποδεικνύεται ότι τα χαρακτηριστικά του μετακινούμενου φαίνεται να έχουν μεγαλύτερη επιρροή στην επιλογή μέσου στην περίπτωση διακοπών λειτουργίας, σε σχέση με τα χαρακτηριστικά του ταξιδιού. Αυτό υποδεικνύει ότι η επιλογή μέσου σε έκτακτες συνθήκες λειτουργίας σχετίζεται περισσότερο με σταθερές παραμέτρους όπως τα κοινωνικό-οικονομικά χαρακτηριστικά παρά με τη γενικότερη ωφέλεια που αποδίδει η χρήση κάθε μεταφορικού μέσου. Ανάμεσα στις μεταβλητές που εξετάστηκαν και βρέθηκαν να επηρεάζουν την επιλογή μέσου κατά τη διάρκεια τέτοιων διακοπών συμπεριλαμβάνονται το κόστος ταξιδιού, ο αριθμός των μετεπιβιβάσεων, η συνήθεια, η διαθεσιμότητα Ι.Χ., ο σκοπός της μετακίνησης, η ευελιξία στο ωράριο εργασίας καθώς και ο χρόνος μετακίνησης πριν και κατά τη διάρκεια της διακοπής. Τέλος, τα πορίσματα της διατριβής μπορούν να βοηθήσουν τους αρμόδιους φορείς Τοπικής Αυτοδιοίκησης και τους αρμόδιους φορείς σε θέματα λειτουργίας Αστικών συγκοινωνιών, ώστε να εφαρμόσουν πολιτικές στρατηγικής προωθώντας τη χρήση των ΜΜΜ, της δυναμικής συνοδήγησης και της τηλε-εργασίας και να υποκαταστήσουν ορθά τις μεταφορικές υπηρεσίες του Μετρό από επίγεια μέσα, χωρίς να επηρεάζουν τη ζωή στην πόλη.